de yang las las skyes zhes bstan/ /brgya byin gyis ni bshol med ma/ /mthong nas 'dod pas rmongs zhes grag /dpa' khyod 'dod pa nyid kyis ni/ /ma rmongs slad du btsun mo btang / /sgra gcan lag pas zla ba yang / /dbang med par ni mid pa lags/ /mnga' brnyes khyod la sems can
gang / /dbang med bgyid pa de ma mchis/ /mi dbang dga' byed gos sred sogs/ /nags tshal nas ni phyir yang mchis/ /bde bar gshegs khyod dben pa yi/ /bdud rtsis ngoms las phyir mi byon/ /mchod sbyin la ni phyugs 'gums par/ /drang srong rnams ni smra zhes grag /sdig med
khyod kyis grog ma la'ang / /gnod pa bgyid par rjes ma gnang / /gzhan dag rang don mchod sbyin la/ /gzhan gyi srog gi sbyin sreg byed/ /gzhan gyi don du khyod gcig pu/ /rang gi srog gis sbyin sreg mdzad/ /drang srong dmod me mi bzad pas/ /skye bo mang po bsregs par 'gyur/ /
khyod kyis ye shes me yis ni/ /skye bo rnams kyi skye rgyu bsregs/ /rgyas pa dran pa'i mthu chung bas/ /mang po bgyis pa'i tshig dag ni/ /ltag 'og 'gal bar gyur ces thos/ /thub pa khyod kyi kun kyang min/ /drang srong dmod pa grub pa las/ /dka' thub grub par rjes su dpag /
mgon khyod thugs rje grub pa las/ /dka' thub grub par rjes su dpag /lha chen 'dod pa can gyi mtshan/ /drang srong rnams kyi dmod pas lhung / /khyod kyis phung khrol mtha' dag gi/ /rtsa ba 'dod pa nyid lhung bgyis/ /gling las skyes sogs phal cher ni/ /gzhan gyis gang smras smra bar bgyid/ /
khyod kyis thun mong ma yin chos/ /rang gis thugs su chud nas bstan/ /mu stegs can gyi rig byed tshig /dben pa kho nar smra bar bgyid/ /khyod kyis bsgrags nas seng ge yi/ /sgra yis chos dag ston par mdzad/ /grangs can b+ha ra dwa dza ni/ /de nyid mthong yang dpyid ldan la/ /yongs su
chags kyi gtso khyod kyi/ /slob ma'ang bud med nyid ma chags/ /'ug pa pas ni dman pa las/ /khyad par can la sbyin zhes bstan/ /mgon po khyod ni thugs rje yis/ /khyi la'ang sbyin par bya zhes gsungs/ /lus kyi dka' thub bgyis pa yis/ /mdud pa 'jig par gcer bus 'tshal/ /
2a - 3a